ราคาทองปิดบวก วิตก Brexit หนุนแรงซื้อ
สัญญาทองคำตลาดนิวยอร์กปิดเพิ่มขึ้นเมื่อคืนนี้ (14 มิ.ย.) ทำสถิติปิดบวกติดต่อกัน 5 วันทำการ เนื่องจากนักลงทุนหลีกเลี่ยงสินทรัพย์เสี่ยง หลังจากผลสำรวจบ่งชี้ว่า ชาวอังกฤษมีแนวโน้มที่จะลงประชามติสนับสนุนการแยกตัวออกจากสภาพยุโรป (Brexit)
15 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 1.20 ดอลลาร์ หรือ 0.09% ปิด (14 มิ.ย.) ที่ 1,288.10 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 1.90 เซนต์ หรือ 0.11% ปิดที่ 17.424 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 23.40 ดอลลาร์ หรือ 2.35% ปิดที่ 971.90 ดอลลาร์/ออนซ์ และสัญญาพัลลาเดียมส่งมอบเดือนก.ย.ดิ่งลง 10.10 ดอลลาร์ หรือ 1.9% ปิดที่ 535.75 ดอลลาร์/ออนซ์
ความวิตกกังวลเกี่ยวกับประเด็น Brexit ยังเป็นอีกปัจจัยที่กระตุ้นให้นักลงทุนหลีกเลี่ยงสินทรัพย์เสี่ยงและหันเข้าซื้อทองคำซึ่งเป็นสินทรัพย์ปลอดภัย โดยผลสำรวจบางส่วนบ่งชี้ว่า ชาวอังกฤษมีแนวโน้มที่จะลงประชามติสนับสนุนการแยกตัวออกจากสภาพยุโรป (Brexit) ในวันที่ 23 มิ.ย.นี้ ขณะที่นักลงทุนจับตาดูผลการประชุมของธนาคารกลางสหรัฐ (FED) ซึ่งจะเสร็จสิ้นในวันนี้ตามเวลาสหรัฐ พร้อมกับจับตาแถลงการณ์หลังการประชุมเพื่อหาทิศทางการปรับขึ้นอัตราดอกเบี้ยในอนาคต